
- dramă istorică - 


PERSONAJE: 


Stefan, domnitorul Moldovei 

Maria de Mangop — soţia lui Ştefan 

Doamna Oltea — mama lui Ştefan 

Luca — boier, sfetnic, şeful cancelariei domneşti 
Ioan (Ţamblac) — bătrân cărturar, unchiul lui Ştefan 
Purice — aprod 


Un cioban, un ţăran, un soldat, voci în culise. 


Acţiunea se petrece la Suceava, în cetatea de scaun, iulie 1476. 


Cancelaria domnească, mobilată în stilul epocii. Un dulap mare, o masă lungă, o canapea, 
scaune. Pe masă cărți, instrumente de scris, o fructieră. Pe pereţi, o stemă a Moldovei, câteva 
steaguri, o icoană. Cărturarul loan redactează o nouă pagină de letopiseț, supravegheat atent 
de boierul Luca, şeful cancelariei. Amândoi au părul albit de vreme. Aprodul Purice, foarte 
tânăr, stă de pază la intrare. 


SCENA 1 
Luca, loan, Purice. 


LUCA (agitat): Nu-mi vine să cred! Un turc adevărat a intrat pe fereastră? Şi 
gărzile n-au prins de veste? 

IOAN (în şoaptă, privind spre Purice): Gărzile păzeau intrarea! Aşa e obiceiul 
lor! Iar păgânul a intrat pe geam! Era iscoadă... 

LUCA (curios): Cum arăta? 

IOAN: Nimeni nu ştie! Turcul era mascat! Mărunțel, dar bun luptător! Când a 
tras iataganul, n-a fost chip să-l prindă cineva! A băgat spaimă-n cetate, apoi a 
fugit! Tot pe fereastră! 

LUCA: Ciudat! Să scape de sub nasul străjerilor? Un turc mascat! E prea de tot! 
IOAN (întoarce filele letopisețului): Semn rău! la să ne vedem noi de cronica 
noastră! 

LUCA: Unde am rămas? 

IOAN (citeşte rar): ”...şi atunci a cucerit Ştefan voievod cetatea de scaun a 
Valahiei. Şi a luat cu dânsul pe doamna Despina, soţia lui Radu voievod, şi pe 
singura sa fiică, şi toate comorile lui, şi toate veşmintele, şi toate steagurile 
lui... 
LUCA (nemulțumit): Nu e bine! O cronică trebuie să surprindă esența 
evenimentului! Vodă a luat cetatea şi steagurile! Gata! Punct! Ce rost are să 
pomenim de comori şi veşminte? lar treaba cu femeile e jenantă, nu crezi? 
IOAN (tare): Vă înşelaţi, prea cinstite boier Luca! 

LUCA (familiar): lonele, lasă eticheta pentru curtea dogelui venețian! 

IOAN (încet): Protocolul ne obligă... 

LUCA (încet): Suntem numai noi doi! 

IOAN (încet, arătând spre Purice): Bine, dar dânsul... 

LUCA: Dă-l încolo! E Purice, aprodul! Băiat bun! El stă de pază! (Râzând.) Are 
armă nouă, nemţească... 

IOAN (neincrezător): Totuşi... 

LUCA : Bine! Îi fac vânt! (Către Purice.) Ei, cumetre Purice! Eşti ostaş vrednic! 
ÎI cunoşti cumva pe hatmanul Odobeşti? 

PURICE (gânditor): Nu, boierul... 

LUCA: Serios? Nici pe stolnicul Cotnar? 

PURICE (zâmbeşte luminat): Aaa! Pe aista parcă l-am văzut, la un praznic! 
LUCA: Prea bine! Vezi că te aşteaptă amândoi la pivnițele domneşti! Salută-i 
din partea noastră! Şi adu-ne în grabă un ulcior cu vin roşu! 

PURICE: Vin roşu? Îndată, cinstiţi boieri! (Râde.) Să ştiţi domniile voastre că eu 
sunt nepotul vornicului Panciu! (Purice iese în pas alergător, luând halebarda 
cu el.) 


SCENA 2 
Luca, loan. 


LUCA: Unde am rămas? 

IOAN: (serios): Luca, fii atent ce spui şi ce scrii! Limba ta e prea slobodă! 
Stăpânul nostru e drept, dar aprig la mânie! Ştefan are sute de ochi şi mii de 
urechi! 

LUCA: Stai blând, bădie! Noi facem istorie, nu politică! Ia loc şi scrie! 
„Domnul Ştefan Voievod a cucerit cetatea Dâmboviţa şi a luat toate steagurile 
lui Radu cel Frumos.” Punct! 

IOAN: Vrei să spui „steagurile lui Radu voievod.”! 

LUCA: lonele! Ce fel de voievod mai este Radu, dacă domnul nostru i-a luat 
steagurile, comorile, veşmintele? Şi soţia, pe deasupra! 

IOAN (zâmbind): Frumos l-a aranjat Ştefan vodă pe Radu cel Frumos! 

LUCA: În locul lui, am ridicat în scaun pe Laiotă Basarab. (Încet.) Altă loază! A 
domnit patru săptămâni... 

IOAN: Încurcate sunt treburile dincolo de Milcov! Basarab plânge la poarta 
noastră! Radu îşi varsă lacrimile la Înalta Poartă! Valahia, săraca, nu ştie încotro 
să se aplece... 

LUCA: Mare păcat! Muntenii ne sunt frați! Vorbim acelaşi grai. Cu toții de la 
Râm ne tragem... 

IOAN: O, dacă ar avea şi ei un domn viteaz şi brav, ca al nostru! 

LUCA: Va veni o vreme când aceste pământuri vor fi un singur trup! Se va găsi 
o mână de fier, să le unească... 

IOAN: Ştefan este un rege mare. Fala creştinătăţii şi pavăza ei. (ľa o scrisoare 
de pe masa de lucru.) Uite ce-i scrie Papa de la Roma: „Faptele tale săvârşite cu 
înțelepciune şi vitejie contra turcilor au adus atâta celebritate numelui tău...” 
LUCA (oftează): Vorbe spuse cu meşteşug! Dar vorbe! Noi aşteptăm oameni şi 
arme, ei ne trimit poveşti! (Pauză.) Ascultă! Ce-ar fi să bem o ulcică de vin? 
IOAN (încordat): În cancelarie? Dacă ne vede cineva? 

LUCA: Suntem numai noi doi... 


Luca scoate din dulap un ulcior şi două ulcele de lut, în care toarnă vin, zâmbind ştrengăreşte. 
Cei doi ciocnesc ulcelele. 


LUCA: În sănătatea ţării şi a lui vodă! 
IOAN: Trăiască Ştefan şi Moldova! 


Cei doi golesc repede ulcelele. Luca le pune la locul lor, împreună cu ulciorul. 


IOAN (oftează, revenind la cronică): Istoria se scrie greu, bădie! Slova trebuie 
să fie adevărată, simplă şi clară... 

LUCA: Ascultă, Ioane! Ştim cu toţii că Radu cel Frumos e un netrebnic, dar e 
sânge de-al nostru! 

IOAN: A bătut palma cu păgânii! Vrea să pună Valahiei turban! 

LUCA: Păi, vezi! Posteritatea trebuie să ştie că voievodul nostru i-a luat puterea 
politică, nu nădragii şi muierea! Vom scrie astfel: „În ziua de 24 noiembrie 
1473, Ştefan Vodă, prin mila lui Dumnezeu, în luptă dreaptă a luat cetatea de 
scaun a Radului, împreună cu toate steagurile acestuia!” Atât! Radu e neam cu 
noi! Nu-i putem întina memoria! 

IOAN: Cum? Să nu amintesc despre veşminte şi comori? 

LUCA (încet): Nu! Lasă-le dracului de veşminte! Vrei să afle urmaşii urmașilor 
noştri că ne-am jefuit neamurile? 

IOAN: Asta-i bună! Păi cum? Numai despre steaguri? Ce sunt steagurile, la 
urma urmei? Nişte cârpe vopsite! Să nu scriu despre doamna Despina? 
(Zâmbeşte cu tâlc.) Pentru vodă ea preţuieşte mai mult decât toate steagurile la 
un loc... 

LUCA (gânditor): Ştii ce? Lasă loc liber! Ne mai gândim! (Pauză.) Totuşi, nu- 
mi vine să cred! Un spion turc, şi încă unul mascat, a intrat pe fereastra cetăţii? 
Semn rău! Ţara nu e bine păzită... (Intră Purice, în mare grabă, fără vin. Îşi 
aranjează ținuta.) 


SCENA 3 
Luca, loan, Purice. 


LUCA (elumeţ): Ei, Purice! De ce alergi aşa! Au năvălit tătarii? 

PURICE (respiră greu, obosit): Boierilor, sunt de strajă! Mi-am adus aminte! N- 
am voie să plec post! Mă apasă o mare vină! 

LUCA: Dacă ai vin, n-ai vină! 

IOAN: L-ai găsit pe hatmanul Odobeşti? (Arată spre călimară.) Uite, nu mai 
avem cerneală! 

PURICE (răsuflă greu, potrivindu-şi halebarda): Când să cobor scările, am dat 
nas în nas cu medelnicerul Soare... Mi-a şoptit o vorbă de taină! Domnul Ştefan 
a pornit spre noi! 

IOAN (neliniștit): Eşti sigur? (Face ordine pe masa de lucru.) 


PURICE: Măria sa vine la noi la cancelarie, cinstiți boieri! Vrea să ne ia prin 
surprindere! (Pauză.) Medelnicerul Soare este un om bine informat... 

LUCA: Să vină, să vină! (Îşi potriveşte părul.) Va fi o mare surpriză pentru 
noi.. 


Din spate răzbat, tot mai răsunător, paşii siguri şi bărbăteşti ai domnitorului. Foarte 
grăbiţi, boierii fac ordine în cancelaria domnească. 


PURICE: Atenţiune! Vine măria sa Ştefan Vodă! 


Purice ia poziția regulamentară, încremenind în dreapta uşii, cu halebarda în mână. 
Boierii se postează la stânga şi la dreapta uşii, aplecaţi, în semn de profund respect. Zgomotul 
paşilor se amplifică. Cei trei aşteaptă încordaţi, fără să se mişte, cu privirile ațintite asupra 
uşii. Fereastra se deschide încetişor. Prin fereastră se furişează în interiorul cancelariei un turc 
mascat. Are turban, şalvari, e tânăr, suplu, sprinten. Poartă iatagan la cingătoare. Deschide 
dulapul, scoate ulciorul cu vin. Bea cu măsură, direct din ulcior. Pune ulciorul la loc. Ia de pe 
masă un măr din care muşcă cu poftă. Se apropie tiptil de cei trei, mâncând din măr. 


SCENA 4 
Luca, loan, Purice, Turcul. 


TURCUL: Baş aram bel buzduki... Aşteptaţi... cineva, efendi bei? 


Boierii nu răspund, rămânând lângă uşă, aplecați, cu ochii în pământ. Purice se întoarce şi-i 
face semn să tacă. 


TURCUL: Şeitan ageam beglergeli... 

PURICE: Tacă-ţi gura, creştine! Oare nu auzi paşii domnului? 
TURCUL: Aman, aman! Care domn? Ce auzit voi, e paşii lui Alah! 
PURICE: Omule, ţine-ţi fleanca! Te rog eu frumos! 


Presupuşii paşi ai domnitorului capătă un ecou straniu, de tunet. Purice şi cei doi boieri par 
hipnotizaţi. Deodată se face linişte. 


TURCUL (răsfoieşte letopiseţul): Ghiauri caraghioşi! Baş burum, altan uzun! 
Aşa primiţi la voi un spion turcesc? 


Cei trei se trezesc la realitate. Pun mâna pe arme. Calm, Turcul continuă să răsfoiască 
letopiseţul 


LUCA: Un spion păgân? Aşa a zis? O, sfântă Paraschiva! (Scoate paloşul.) 
PURICE (învârte ameninţător halebarda): Il fac bucăţi, bucăţi! 
IOAN (trage sabia): Pe unde ai intrat, eunucule? 


TURCUL (calm, cu glas subțire, prefăcut, arată spre fereastră): Pe geam! De 
ce ţineţi ferestrele deschise în vreme de război? 

LUCA: Aţi auzit? A intrat pe fereastră! 

IOAN: Ce v-am spus? (Către Purice.) Purice! Înhaţă-l imediat! Pune-l în 
lanţuri! La temniţă cu el! 

PURICE: Îndată, boierule! 


Purice îl atacă pe Turc cu halebarda. Turcul contraatacă eficient cu iataganul, dovedindu-se un 
luptător excelent. Purice se retrage luptând. 


TURCUL: Luptă, ghiaurule! Arată-ţi priceperea! 

PURICE: Văleu! Acesta e diavol, nu iscoadă! 

TURCUL: Garda sus, mucosule! Aşa aperi la tine, patrie? 

PURICE (bate în retragere): Boierilor! Nu-i pot ţine piept! Mă răzbeşte! 
TURCUL: Garda sus, mă! Nu pricepi? Eşti turc? 


Purice atacă cu îndârjire, dar securea halebardei se desprinde din coadă. 


PURICE (se retrage, ținând în mână coada halebardei): O, Doamne! S-a 
stricat! Armă nouă, nemţească! Adusă pe bani grei din Occident! lată ce 
înseamnă reforma militară! (Smiorcăit.) Mi-au luat buzduganul meu cel sănătos 
ca să-mi dea prostia asta cu coadă... 

LUCA (intră în luptă): Păzea, câine! 

TURCUL: Câne spus tu la mine? Ticălos batrân! Aşa vorbeşti tu cu omul 
sultanului? 


Turcul atacă în stil de mare maestru al armelor. Luca nu rezistă asaltului şi bate în retragere. 
Purice stă gânditor, rezemat în coada halebardei. 


IOAN (intră în luptă, de partea boierului Luca): Te facem tocană cu pilaf, 
barbarule! 

LUCA: Noi suntem urmaşii Romei! 

IOAN: Ehe! Unde-s trei, puterea creşte! 


Turcul luptă admirabil. Cei doi boieri se retrag. Îşi pierd săbiile. 


TURCUL: Ah, voi, mâncători de slanină! Vitejii beiului Stefan! Unde puterea 
voastră? La Podul - Inalt, fiecare moldovan a invins trei ieniceri. Aici, un singur 
turc bate toată Moldova! He, he, he! Ruşine mare la voi! 

IOAN (speriat): E un vrăjitor! Doamne apără! Iscoada lui Satana! 

LUCA: Ba e chiar dracul în persoană! (Îşi face cruce.) 

TURCUL (amenințându-i cu iataganul): Spune tu la mine imediat! Câţi calareți 
are beiul vostru, câți pedestraşi şi câte bombarde? 

IOAN: Ticălosule! Astea sunt secrete de stat! 


LUCA: Nu vei afla nimic! Poţi să ne omori! 


Turcul se plimbă tacticos, ţinându-i pe cei doi boieri sub amenințarea iataganului. In spatele 
lui, Purice încearcă să-şi repare halebarda. 


TURCUL (scoate o pungă cu bani): Aman, aman! Eu nu vreau omor pe nimeni! 
Eu dau la voi bacşiş, plocon, ciubuc... Uite, bani mulți, de aur... 

IOAN (către Luca): Bagă de samă, bre! Nu cumva să pui mâna! Ghiorlanul aista 
vrea să ne cumpere! 

LUCA (hotărât): Nu ne lăsăm corupți, păgâne! Noi suntem români! Europa e 
cu ochi pe noi! 

TURCUL (ascunde banii la cingătoare): Ha, ha, ha! Lasă că vă cunosc eu, 
panglicarilor! 


Din spate se aud iar, din ce în ce mai tare, paşi profetici, misterioşi. 
PURICE (panicat): Auziţi? Vine iar domnul! 


Purice încearcă disperat să-şi repare halebarda. Dezamăgit, aruncă securea, păstrând în mână 
coada noduroasă. 


IOAN (solemn): Se apropie marele voievod! 

LUCA (către Turc): Vine Ştefan vodă! Va fi vai de pielea ta, păgâne! 

TURCUL (autoritar): Nu mişcaţi! (Se apropie de uşă cu iataganul ridicat.) ÎI 
voi ucide pe ghiaur, beiul vostru nenorocit! Contele Ştefan cel Mic... 


Paşii capătă iar ecouri supranaturale. Turcul aşteaptă în dreptul uşii cu iataganul ridicat. 
Boierii înaintează spre uşă încetişor, cu pumnii strânşi. Brusc, paşii încetează. Hotărât, Purice 
prinde coada noduroasă a halebardei şi-l loveşte cu ea peste spate pe Turc. Acesta scapă 
iataganul, se clatină în toate părțile, amețţit, dar nu cade. Cei trei se aruncă asupra Turcului, 
imobilizându-l. 


SCENA 5 
Luca, loan, Purice, Turcul 


LUCA: L-am prins! Strânge-i bine mâinile la spate! 

PURICE: Nu cumva să ne scape, tâlharul! 

IOAN: E al nostru! Aşa, băieţi! E-he-he! 

LUCA (energic): Cumetre Purice! Dă fuga la vodă! Vesteşte-i că am prins o 
limbă necredincioasă! Tare mult se va bucura! 

PURICE: Îndată, cinstiţi boieri! (Purice iese ducând cu el coada de halebardă.) 
Aveţi grijă! Nu cumva să vă scape! 


IOAN (către Turc): Ascultă, fiu al pustietății! Tu, nepotul lui Belzebuth! 
Scoate-ţi obrăzarul, obraznicule! 

TURCUL (îşi revine): Baş aram vel ildirim... Dă-mi oleacă de vin, efendi... 
LUCA: Ai înnebunit? Nu ţinem noi băutură în cancelarie... 

TURCUL: Ba da! Acolo în dulap... 

IOAN (uimit, către Luca): Ai văzut, bre! Ştie tot, dacă e iscoadă! 

LUCA (gânditor): Tu ce zici? Bem cu duşmanul o ulcea de Cotnar? Oricum va 
pieri sub securea călăului... 

IOAN (oftează): Săracul de el! Nu-l putem refuza! E ultima lui dorinţă... 


Luca scoate ulciorul din dulap şi umple trei ulcele. 


LUCA: Moldovenii sunt oameni ospitalieri. Să ţii minte, turcule! (Pauză.) O 
singură ulcică! Să te pună dracul să-i spui lui vodă... 
TURCUL: Vai de mine, efendi! Sunt om serios! 


Cei trei ridică ulcelele cu vin. 


IOAN: Turcule! Sus ulceaua! Bei în sănătatea beiului Ştefan! 
LUCA: Pentru neatârnarea tării! 

TURCUL: Traiască Stefan şi boierii! 

IOAN: Nu numai boierii! Pentru domn şi ţară! 

TURCUL (tare): Traiască Stefan şi Moldova! 

LUCA: Aşa da... 

IOAN: Bravo! La mulți ani, Turcule! 


Cei trei golesc ulcelele. Luca le ascunde în dulap, împreună cu ulciorul. 

LUCA (adresându-se Turcului): Şi acum, Jos turbanul, efendi! Nu mai ai nevoie 
de el! Vei fi decapitat! 

TURCUL: Aman, aman, beglergeli... 

IOAN: Te faci că nu înţelegi? Dă-ţi, mă, jos căciula ta turcească! Te pomeneşti 


că ţi-a bătut-o Drăculea în cuie! Ia să vedem! 


Ioan clatină prudent turbanul turcului, apoi îl smulge, împreună cu masca. Un păr blond şi 
bogat se revarsă pe umerii Turcului. Boierii rămân înmărmuriți. In faţa lor se află domnitorul 
Ştefan. 


SCENA 6 
Ştefan, Luca, loan. 


Boierii cad în genunchi. 


IOAN (uimit): Voievodul Ştefan! 

LUCA: (în stare de şoc): Domnitorul Moldovei! 

IOAN: Îndurare, măria ta! 

LUCA: Ai milă de noi, doamne! 

ȘTEFAN (ia un bob de strugure de pe masă râzând): Liniştiţi-vă, boieri mari! 
Veniţi-vă în fire! Nu s-a întâmplat nimic! V-aţi făcut datoria! 

IOAN: Ce datorie, păcatele noastre? Ţi-am sucit mâinile la spate... 

LUCA: Am rostit vorbe necugetate... Am băut alcool în timpul serviciului... 
IOAN: lertate să-mi fie cuvintele, doamne! Adineauri am spus că măria ta eşti 
nepotul Satanei! Eu, în nemernicia mea, eu am spus asta! Eu, unchiul măriei 
tale! 

LUCA (spăşit): Şi amărâtul acela de Purice, aprodul! Te-a pălit cu ciomagul lui 
nemtesc, fără să ştie! E tânăr! lartă-l, doamne! 

STEFAN: M-a lovit, apărându-mă! Lovitura lui mi-a încălzit inima! 

IOAN: Totuşi, îndrăznesc să te întreb, stăpâne... De ce te porți îmbrăcat în 
straiul duşmanului? 

ȘTEFAN: Poporul trebuie mereu încercat, boierilor! Să ştie că duşmanul nu are 
somn, că mişună peste tot! (Se aprinde.) De regulă, noi aşteptăm vrăjmaşul la 
poarta cetăţii! Cu tunurile pregătite, sus, pe metereze! Dar, iată, el se strecoară 
pe hornul casei, pătrunde în castel prin gaura cheii! Numai popoarele vigilente 
vor supravieţui! Noi suntem neam paşnic! Ne-a fost dat ca simbol un zimbru. Un 
erbivor puternic, dar liniştit, care nu va învăţa nicicând să bea sânge, nu va şti 
niciodată să sfâşie! Ei, bine, zimbrul, dacă vrea să fie zimbru, trebuie să-şi 
ascută întruna coarnele! Să nu se încreadă decât în propria sa copită! Că s-a 
umplut pădurea de fiare răpitoare! 

LUCA: Înţelepte cuvinte... 

IOAN (spăşit): Şi noi am cutezat să ridicăm sabia împotriva măriei tale... 
STEFAN: Nu în mine aţi lovit, ci în dihania aceea blestemată, în păgânul care 
ne-a furat liniştea şi tihna! Aţi fost mai tari ca el! De frica voastră a fugit pe 
fereastră! (Ridică de jos iataganul. Îşi pune la loc masca şi turbanul.) 

LUCA (zâmbeşte încurcat): Nu mai pricep nimic... 

IOAN: Nu înţelegem, doamne... 

ȘTEFAN (autoritar): Eu nu glumesc! L-am văzut cu ochii mei cum fugea, 
tâlharul! Şi voi l-aţi văzut! Îndrăzneşte cineva să spună că domnul se înşeală? 
LUCA: Ferească Dumnezeu! 

IOAN: Ar fi culmea! 

ȘTEFAN (energic, extrem de mobil): Turcul a fugit! Aţi fost martori! A fugit, 
fiindcă voi, bătrânii mei oşteni, ați stat de veghe! L-ați văzut alergând, speriat de 
moarte, sărind peste scaune, urcându-se pe masă... (Ștefan sare peste scaun, se 
urcă pe masa de lucru.) Fugea de parcă toată Moldova era pe urma lui! (Sare 
de pe masă şi aleargă la fereastră.) Aici, la fereastră şi-a aruncat iataganul... 
(Ștefan aruncă iataganul.) ... bolborosind ceva în grai străin! Baş burum altan 


uzun! În graba cea mare, şi-a pierdut mantia albastră... (Îşi aruncă mantia 
albastră.) Apoi a dispărut! (Tare.) Pricepeţi, berbecilor? Puteţi trezi o ţară 
întreagă, salvând o legendă! (Ștefan iese pe fereastră.) 


SCENA 7 
Luca, loan. 


LUCA (stors): Nu mai înţeleg nimic! Sunt prea bătrân pentru aceste timpuri... 
IOAN (epuizat): Tineretul de azi e complet nebun... 

LUCA: Ne-a făcut berbeci! 

IOAN: Ai crezut că suntem altceva? (Se apleacă greu; îşi ridică sabia de jos, 
punând-o la cingătoare.) Sabia sus! Eşti un berbec nobil! 

LUCA (îşi pune sabia): Sunt bătrân pentru război! Să ne întoarcem la cronica 
noastră... 

IOAN: Tinerii fac istoria. Noi o scriem... 

LUCA: Citeşte! 

IOAN (citeşte rar): „La Teleajen, Domnul Ştefan a tăiat capetele pârcălabilor, 
le-a luat țiganii şi femeile, iar cetatea a ars-o!” 

LUCA: O, Doamne sfinte! Să le tai capetele, treacă, meargă! Dar să le iei 
femeile... 

IOAN (încet): Ce te miri? Ai văzut că e focos ca un armăsar tătărăsc! 

LUCA: Treci la Podul - Înalt! 

IOAN (citeşte): „În anul 1475, ianuarie 10, marţi a fost război la Vaslui cu 
puterile turceşti, şi a biruit atunci Ştefan voievod, cu mila lui Dumnezeu şi cu 
ajutorul lui lisus Hristos. Şi 1-a dat Dumnezeu pe ei, limbi necredincioase, în 
ascuţişul săbiei şi au căzut atunci mulțime mare nenumărată şi au fost prinşi de 
vii mulți fără de număr, care de asemenea au fost tăiaţi; numai pe unul l-au lăsat 
viu, pe fiul lui Sac Paşa!”... 


Intră aprodul Purice. E vesel. Şi-a schimbat arma. Poartă cu mândrie un buzdugan mare, 


ghintuit. 


SCENA 8 
Luca, loan, Purice. 


PURICE: Cinstiţi boieri! l-am dat de ştire domnului nostru că am prins o 
iscoadă! Tare s-a bucurat... Vine îndată! 

LUCA (agitat): Vine Domnul? 

IOAN (privind neliniştit spre fereastră): Vine măria sa? Să vină! Să vină! 


Cei doi boieri pun în grabă lucrurile în ordine. 


PURICE (se uită dezorientat în jur): Doamne, Dumnezeule! Unde-i Turcul, 
boierilor? 

LUCA: Care turc, bre? 

PURICE (speriat): Cum, care? Iscoada! Oameni buni, nu mă nenorociţi! Unde-i 
Turcul meu? Vine vodă să-l ia în primire! 

IOAN (zâmbeşte încurcat): Aaa! Vorbeşti de ienicerul acela rătăcitor? Era pe- 
aici pe undeva... (Se uită sub masă.) 

LUCA: Cred că s-a dus la umblătoare! 

IOAN: Nici măcar nu era iscoadă, ci negustor de cai! Mergea la iarmaroc! 
PURICE (mirat): Avem noi cai de vânzare? 

IOAN: A intrat din greşeală în cancelarie... 

LUCA: Rătăcise drumul, zău! Omul voia să ajungă la Țarigrad. A nimerit, ca 
orbul, Suceava... 

PURICE (de-a dreptul îngrozit): Bine, dar l-am lăsat în mâinile domniilor 
voastre! Trebuia să-l reţineți! 

IOAN: Am vrut să-l reținem, dar nu l-am putut ţine! 

LUCA: A fugit! Şi-a pierdut armamentul din dotare! (Ridică iataganul.) Acum e 
departe! A trecut Dunărea! 

PURICE (disperat): Boierilor, vă arde de şagă? Spuneţi-mi ce să fac! Domnul 
va crede, pe bună dreptate, că sunt nebun! Cristoase! Sfinte Dumitre! Cuvioasă 
Paraschiva! Mă rog de voi toţi! Ajutaţi-mă! 


Se aud iar paşii profetici ai domnitorului. Surle şi tobe. O voce din culise anunţă: „Măria sa 
Ştefan Vodă!” Intră Ştefan, fără suită, în ţinută de gală, cu coroana pe cap. 


SCENA 9 
Ștefan, loan, Luca şi Purice 


IOAN (plecându-se adânc): Fu binevenit, măria ta! 

LUCA: Cerul să te ocrotească! (Se înclină.) 

ȘTEFAN: Pace vouă, oameni buni! Am venit în grabă la voi, lăsând deoparte 
treburile domneşti! (Zâmbeşte subtil.) Mi s-a spus că ați prins o iscoadă! 


Boierii schimbă între ei priviri întrebătoare. Aprodul Purice cade în genunchi la picioarele 
domnitorului. 


PURICE (speriat): Milă şi înţelegere, măria ta! Eu v-am adus vestea, la 
îndemnul acestor cinstiţi boieri! Intre timp, s-a întâmplat o nenorocire! Iscoada a 
fugit... 


STEFAN (revoltat): Aţi lăsat să scape un spion? Vă dați seama de gravitatea 
faptei voastre? 

LUCA: Ne dăm seama, doamne! 

IOAN: E vina noastră! 

PURICE: Ba e vina mea! Trebuia să lovesc mai tare cu coada ceea de mătură! 
Să-i sparg dovleacul! Trebuia să-l omor, păgânul dracului! 

LUCA (se închină): Ferească Dumnezeu! 

IOAN (speriat): Se poate una ca asta, cumetre Purice? 

ȘTEFAN (râde): S-a luptat cu voi? 

LUCA: O, doamne! N-am văzut niciodată un oştean mai viteaz! 

IOAN: Învârtea iataganul ca un vizir! 

PURICE (mirat): Poveşti! O, dacă aveam eu atunci acest buzdugan, îl făceam 
țăndări! Nenorocitul... 

IOAN (neliniștit): Cumetre Purice, bagă de seamă ce vorbeşti! 

ȘTEFAN (ia un bob de strugure de pe masă): Şi era mare iscoada voastră? 
LUCA: Mare cât un urs, măria ta! 

IOAN: Ba chiar mai mare! 

PURICE (tresare): Poftim? Ce fel de urs, doamne iartă-mă? Era o stârpitură! 
IOAN (autoritar): Purice! Întreci orice măsură! Nu fi obraznic! 

ȘTEFAN (râde îngăduitor): Lăsaţi-l boierilor, să povestească! De fapt, este 
iscoada lui... Ah! (Se apleacă, acuzând o durere de spate.) 

PURICE (naiv): Te doare spatele, măria ta? 

ȘTEFAN: Un fleac! (Se îndreaptă.) M-a tras curentul în lupta de la Vaslui! 
PURICE (îngrijorat): Toţi oamenii drepți au dureri de spate! Să-ţi fac o frecție, 
doamne preamilostiv? Mă pricep... 

ȘTEFAN (râzând): Nu e nevoie! Spune, ostaş! Spune cum a fost! 

PURICE : Măria ta! Să n-am parte de ziua de mâine dacă mint! Turcul era 
viteaz, dar tare mărunțel! Parcă era un berbecuţ... 

ȘTEFAN (înțepat): Ce-ai spus? 

PURICE: Nu era mare, măria ta! 

ȘTEFAN (aspru): Mai mare decât mine? 

PURICE: Doamne fereşte! Cum să fie un turc mai mare decât Ştefan cel Mare? 
(Pauză.) Era, aşa, cum să spun, cam până la cingătoarea măriei tale... 

ȘTEFAN (râzând): Dacă era aşa mic, cum de v-a scăpat? 

PURICE (arată spre fereastră): Mărunţel cum era, s-a strecurat, potaia... 
(Pauză.) Măria ta! Dă-mi un cal iute şi-ţi aduc turcul înapoi! ÎL găsesc eu! Nu 
poate fi departe! 

ŞTEFAN (râde): Bine, viteazule! Încalecă şi du-te! 

PURICE (bucuros): Mulţumesc, doamne! (Ridică buzduganul deasupra 
capului.) ÎL voi aduce viu, dar bătut măr! Mama lui de păgân! (Purice iese în pas 
alergător.) 

LUCA (încurcat): E tânăr, măria ta! Nu ştie ce vorbeşte! 


IOAN: lartă-l, doamne! 

STEFAN (surâde trist): Are suflet de copil, dar e viteaz... În curăţenia lui 
sufletească, pare naiv. Oameni ca el dau tărie acestei țări... 

LUCA (supus): Aşa e! 

IOAN: Ai dreptate, doamne! 


Se aude tropotul unui cal care se îndepărtează. 


ȘTEFAN (încordat): Ei, boierilor! Tare ne-am veselit! Aflaţi că vara aceasta 
însorită e pe sfârşite! Nori negri se ridică la orizont... S-a mâniat pe noi cerul, 
singurul nostru vecin de nădejde! (O voce din culise anunță” Măria sa, Maria 
de Mangop, Doamna Moldovei!” Intră doamna Maria, în ţinută de gală, 
purtând coroană.) 


SCENA 10 

Ştefan, Maria, Luca, loan 

Ştefan o întâmpină pe Maria. Boierii se închină. 

MARIA: Te-am căutat, domn al ţării şi al inimii mele! 
ȘTEFAN: Fu binevenită, distinsa mea soţie! 

MARIA: Măria ta! (Ingenunchează, sărutându-i mâna.) 


ȘTEFAN: Ridică-te, doamnă! 


Doamna Maria se ridică. Ştefan îi dă braţul. Cei doi înaintează solemn, ceremonios, în 
conformitate cu protocolul medieval european. 


MARIA: Doamne, trebuie să-ți spun ceva... 
ȘTEFAN (oficial): Te ascult, doamnă! 
MARIA: E o vorbă de taină, mărite voievod... 
ȘTEFAN: Prea bine! 


Ştefan se uită binevoitor la cei doi boieri. Aceştia se retrag, făcând plecăciuni adânci. 
SCENA 11 
Ştefan, Maria. 


Rămaşi singuri, cei doi renunţă la orice protocol. Ştefan îi sărută mâna Mariei, o strânge 
puternic în braţe, o sărută pe buze. 


ȘTEFAN (cântă): Măria ta, Măria mea! Măria mea! Măria ta! Foaie verde 
garofiță, Dulce-i gura de domniţă! (Pauză.) Uţă, Uţă, Măriuţă! Ia spune-mi tu 
vorba ceea de taină! 

MARIA (fandră): Promiți că nu spui la nimeni? 

STEFAN: Pe cuvântul meu de domnitor! 

MARIA: Te iubesc, Fănică voievod! 

STEFAN (o ia în braţe): Aha? Eu te iubesc mai mult, floare albă de Mangop! 
MARIA (alintată): Şi mai am o veste bună! 

ŞTEFAN Spune! Spune, frumoasa mea nebună! Spune vestea ta cea bună! 
MARIA (răsfăţată): Nu vreau! Nu vreau! (Râde.) 

STEFAN: Nu te mai pot ţine, doamnă! De ce eşti aşa grea? (O aşează pe masă.) 
MARIA (cântă): Sunt grea pentru că sunt grea! Asta este vestea mea! Tra-la-la- 
la-la-la-la! 

STEFAN: Poftim? 

MARIA: Port în pântec un voievod mic, mic de tot! E tare viteaz! De pe-acum îi 
simt sabia! 

STEFAN (sare în picioare, plin de bucurie): Un fiu! Un fiu ai spus! Moldova 
mea are încă un fiu! (Ridică privirea spre cer.) Mulţumesc, Doamne! (Priveşte 
spre Maria.) Mulţumesc, doamnă! 


Se apropie de Maria, o sărută, îşi scoate coroana aşezând-o pe pântecele ei. Se aude o melodie 
> 

populară moldovenească, foarte iute, pentru o „învârtită” în doi. Ştefan şi Maria se ridică, îşi 

pun coroanele şi execută un dans popular, într-un ritm alert, cu virtuozitate. Voievodul chiuie, 

bate pintenii, din când în când îşi saltă coroana. Brusc, Maria se opreşte din joc, acuzând 
i 

dureri în zona inimii. Muzica încetează. Maria se întinde pe duşumea. Ştefan se aşează lângă 

ea, îngrijorat. 


STEFAN (speriat): Ce-i cu tine? Te doare iar inima? 

MARIA (tulburată): N-am nimic! Am ametit, învârtindu-mă... 
ȘTEFAN (se ridică): Mă duc să chem un doctor... 

MARIA: Nu-i nevoie, iubitule! Nu te mai gândi la boala mea! 
ȘTEFAN: Boală ai spus? Aşadar e adevărat! 

MARIA (zâmbind trist): Îmi promiţi ceva? 

ȘTEFAN (trist): Sunt rege! Pot să promit orice! 

MARIA (aprigă): Închide-o pe Despina în Turnul Goliei! 

ȘTEFAN (ferm): Maria, nu te băga! E o chestiune politică! 

MARIA (muşcată de gelozie): Minţi! Vrei să-ţi faci harem, ca padişahul? 
ŞTEFAN: Te rog, scumpa mea, nu insista! 

MARIA: Dacă Despina rămâne la noi, eu plec! Mă întorc la Mangop! 
ȘTEFAN (ezitant): Soţul ei s-a vândut turcilor! 

MARIA: Trebuia să-l aduci pe el aici, nu pe nevastă-sa! 

ȘTEFAN: Despina reprezintă un gaj politic! Nu e ce crezi tu! 
MARIA: Lasă că te ştiu eu! Faci pe sultanul... (Suspină.) 

ŞTEFAN (blând): Uţă, Uţă, Măriuţă... 


MARIA: Trimite-o înapoi, la ea la Bucureşti! Promiţi? 

ȘTEFAN: Ce cald s-a făcut! O să fie furtună! 

MARIA: Promiţi? 

ȘTEFAN: Ce vrei? 

MARIA: Gajul tău politic! Despina! O faci pachet şi o trimiţi în Valahia! 
(Alintată.) Promiţi, căţeluşule? Pisicuţa Mari te adoră! Miaau! 

ȘTEFAN (oftând): Promit! 

MARIA (bucuroasă): A făgăduit! Căţeluşul Fănică a făcut o promisiune! 
Pisicuţa lui îi dă un pupic pe botic. (ÎI sărută.) Miaau! 

ȘTEFAN (serios): Despina este garantul hotarelor de la miazăzi! 

MARIA (alintată): Ai promis! Ai promis! Miaau! Hai să ne jucăm de-a cățelul 
şi pisica! Ții minte? Aşa ne jucam noi doi, în luna de miere! (Maria se apropie 
de masă, mergând ca o pisică. Priveşte înapoi spre Ștefan.) Miaaau! Miaaau! 
Oameni buni! Aţi văzut cumva un căţel, numit Fănel? 

ȘTEFAN (îndârjit): Ham, ham! 

MARIA: Aşa! Foarte bine! Uite, pisicuţa ta se caţără pe masă! (Cu mişcări 
feline, Maria se urcă pe masă.) Miaau! 

ȘTEFAN (se apropie de masă, mergând ca un căţel): Ham, ham, ham, ham! 
MARIA (de pe masă): Nu mă poţi prinde! Miaau! 

ȘTEFAN (de sub masă): Uţă, Uţă, pisicuţă! (Cu autoritate forțată.) Mă urc eu la 
tine, tărcato! Ham, Ham! (Paşi la intrare.) 

MARIA: Încearcă numai să te caţeri, afurisitule! Mari te va zgâria! Miaau! 


1? 


O voce din culise anunță: „Măria sa, doamna Oltea, mama voievodului Ştefan!” Cei doi nu 


aud vocea, continuându-și jocul nevinovat. Intră doamna Oltea. 


STEFAN: Ham, ham! (Doamnea Oltea priveşte înmărmurită.) Ham, ham! 
MARIA (îmbufnată): Nesuferitule! În luna de miere lătrai mult mai duios! 
ȘTEFAN (de sub masă): Stai să-mi scot coroana! (Îşi scoate coroana, aşezând- 
o pe podea.) Ham, ham, ham, ham! 


SCENA 12 
Ștefan, Maria, Doamna Oltea. 
DOAMNA OLTEA (cu glas aspru): L-aţi văzut cumva pe Ştefan, domnul 


Moldovei? Am o vorbă să-i spun! 


Ştefan şi Maria se ridică în mare grabă, potrivindu-şi veşmintele. Maria se retrage ruşinată 
într-un colț. Ştefan, fără coroană, se apropie de mama sa. 


ȘTEFAN (bucuros): Mamă! 


DOAMNA OLTEA (rece): Cine eşti tu? Aprod, servitor? Sau poate rândaş, la 
grajdurile domneşti! Nu te-am văzut pe-aici! (Profetic.) Băiete, fiul meu este 
domnul acestei țări şi poartă coroană! 

ȘTEFAN (ofiează, ridicând coroana): E un cerc de oţel, mamă! Nimic mai 
mult... 

DOAMNA OLTEA: E coroana Muşatinilor! Şapte voievozi şi-au trecut-o din 
mână-n mână! (Pauză.) L-ai văzut cumva pe fiul meu, străine? 

ȘTEFAN: Sunt eu, mamă! Sânge din sângele tău! (Arată coroana.) Nu mă 
recunoşti fără bucata aceasta de tablă rece? Iat-o! Uneori mă strânge! Simt că 
îmi apasă creierul! Lasă-mă să mă bucur de viaţă! Sunt om, mamă! Sunt om! 
(Îşi pune coroana.) 

DOAMNA OLTEA (cu venerație): Doamne, eşti mult mai mult decât un om! 
Tu eşti păstor de oameni! Ştefan cel Mare şi Sfânt! 

ŞTEFAN: E greu să fii mare şi sfânt, deopotrivă! Mai ales în politică! Te rog, 
mamă, nu mă strivi sub legende! Vreau să trăiesc! Sunt fiul tău! Ştefan cel Viu! 
DOAMNA OLTEA (cu venerație, prinzându-i mîna): Apără-ţi glia, doamne! 
ȘTEFAN (hotărât, bărbăteşte): Asta fac, zi şi noapte, mamă! De douăzeci de 
ani, necontenit, mă lupt cu păgâni şi creştini! Un cerc de ochi lacomi e hotarul 
acestei ţări! 

DOAMNA OLTEA: Copilul meu! Mi-e teamă! La fruntarii se ridică nori de 
furtună! (ÎI îmbrățișează. Plânge. Se aude un început de vânt.) 

ȘTEFAN (bărbăteşte): Nu plînge, mamă! Când eram mic, la Borzești, bunicul, 
fie iertat, îmi spunea: „ Furtuna nu depinde de noi, Ștefăniță! Ea vine din pustie 
şi acolo se va întoarce! Însă stejarii adevăraţi rămân în picioare!” 

DOAMNA OLTEA (cu voce gravă): Copiii mei! Am avut un vis ciudat... 
MARIA (se apropie): Un vis? 

ȘTEFAN: Spune, mamă... (Afară vântul se întețeşte.) 

DOAMNA OLTEA: O dumbravă am visat, pe-o margine de vale... Pădurea 
gemea sub furtună! Dumbrava era roşie, valea era albă... 

MARIA (gânditoare): Roşu şi alb... 

ȘTEFAN (grav): Greu de înţeles... 

DOAMNA OLTEA: ...Şi prin dumbravă trecea călare tatăl tău, doamne, 
răposatul Bogdan! Avea sabia frântă! Cămaşa lui albă era năclăită de sânge... 
Bogdan plângea... 

ȘTEFAN: De necrezut! Tata n-a vărsat niciodată o lacrimă! 

MARIA (tristă): E jale mare atunci când morţii plâng! 

DOAMNA OLTEA: Adevărat! În viaţa lui, soţul meu, Bogdan voievod n-a ştiut 
ce-i plânsul! La Reuşeni, chiar sub securea călăului, i-a râs în nas ticălosului său 
frate, Petru Aron! 

STEFAN (îngândurat): Tatăl meu, plângând într-o dumbravă roşie, lângă o vale 
albă... 

DOAMNA OLTEA: Cu sabia frântă... 

MARIA: Greu de pătruns tâlcul unui vis! (Se aud rafale de vânt.) 


DOAMNA OLTEA: Măria ta! Du-te grabnic la părintele Daniil, în sihăstria lui! 
E singurul care poate desluşi taina acestui semn. 

ȘTEFAN: Mamă, de ce trebuie să credem noi în vise? 

DOAMNA OLTEA: Aici e mâna lui Dumnezeu! (Se închină la icoană.) Du-te 
la sihastru, copile! (Vântul suflă puternic.) 

ȘTEFAN: E doar o furtună! Vine din pustie şi acolo se va întoarce. 

DOAMNA OLTEA: Du-te, fiule! 

ȘTEFAN (supus): Prea bine, mamă! (Ștefan iese.) 


Vântul suflă, trezind ecouri lugubre. Se aude tropotul unui cal care se îndepărtează. 


SCENA 13 
Doamna Oltea, Maria. 


DOAMNA OLTEA (aspră): Maria! Învață să-ţi porţi rangul! Eşti soţie de 
voievod! 

MARIA: ÎI iubesc, doamnă! În puţinele clipe când e cu mine, îl fac fericit! 
DOAMNA OLTEA: În ce fel? Mieunând, ca apucaţii, pe masa cancelariei 
domneşti? 

MARIA: Un joc nevinovat a fost, doamnă! Un zâmbet am adus, pe faţa lui, 
împovărată de griji! 

DOAMNA OLTEA: Înţeleg, domniţă! Am fost şi eu tânără! Hârjoniţi-vă la voi 
în iatac, nu în cancelarie! 

MARIA (supusă): Vă rog să mă iertaţi, doamnă! E vina mea! Mi s-a părut foarte 
trist, Fănică... 

DOAMNA OLTEA: Cine? 

MARIA: Mă iertați! Voiam să spun, domnul nostru, Ştefan cel Mare... 
DOAMNA OLTEA: Tu crezi că voievodul trebuie să latre? Doar nu e câine! 
MARIA: E leu neîmblânzit, doamnă! Toată lumea ştie! Dar, uneori, şi leii simt 
nevoia să se joace... 

DOAMNA OLTEA (oftează): Vino la mine, copila mea! 

MARIA (apropiindu-se): ÎL iubesc, mamă! 

DOAMNA OLTEA (o îmbrățișează): Mă tem pentru voi! S-a pornit vijelia... 
(Pauză.) Cu sănătatea cum stai? Te mai doare inima? 

MARIA: Inima mea e în siguranță! Am dăruit-o fiului tău, mamă! 

DOAMNA OLTEA: Măria sa ştie că eşti bolnavă? 

MARIA: Nu! Are doar o bănuială! Şi nici nu trebuie să ştie. Îl apasă destule 
griji! 

DOAMNA OLTEA: Şi doctorii? 

MARIA (râde): Ei spun că voi naşte un copil frumos, mamă! 

DOAMNA OLTEA (rezervată): Ştiu! Ai grijă! Trebuie să fie băiat! 


MARIA: Îmi voi da întreaga silință, mamă! 


Furtuna este tot mai dezlănţuită. Brusc, vântul deschide fereastra, răvăşind hârtiile de pe masă. 
Speriată, Maria îşi ascunde faţa la pieptul Doamnei Oltea. 


DOAMNA OLTEA: Ce stihie! S-a dezlănţuit cerul! 


Doamna Oltea bate din palme. Intră în grabă boierii Luca şi loan, foarte abătuţi. 


SCENA 14 
Doamna Oltea, Maria, loan şi Luca. 


LUCA (aleargă spre fereastră): Maică Precistă! A scăpat din peşteră urgia 
turbată! 

IOAN (adună de pe jos file împrăştiate de vânt): Vedeţi doamnă? Vântul 
deşertăciunii spulberă orice năzuință umană... Se năruie tot ce e durat de mână 
omenească! Nori de praf sunt faptele noastre... Istoria zboară, asemenea 
frunzelor de toamnă... 


Luca închide fereastra. Furtuna îşi pierde din intensitate. Speriată, Maria continuă să stea la 
pieptul Doamnei Oltea. 


DOAMNA OLTEA: Un vânt uscat... 
LUCA: Fierbinte... 

IOAN: Numai pulbere şi cenuşă! 
MARIA: Miros de pâine arsă... 


Cei doi boieri privesc pe fereastră. 


LUCA: Ard holdele de grâu... 

IOAN: O seceră de foc culcă spicele... 

LUCA: Iarba s-a uscat! Păşunile sunt o singură flacără... 

MARIA: Fug la capelă, mamă! Trebuie să mă rog! Soţul meu, domnitorul, e 
afară, în mijlocul stihiei! (Maria iese.) 

DOAMNA OLTEA: Să ne rugăm cu toţii pentru ţară şi domn! (Ridică brațele 
spre cer.) Deschide-ţi larg sufletul, Dumnezeule milostiv! Plânsul acestui neam 
este o nesfârşită rugăciune....... 


Doamna Oltea şi boierii îngenunchează, cu faţa spre icoană. Moment de reculegere. Vântul îşi 
pierde treptat din intensitate. Linişte. Se aude apropiindu-se, galopul unui cal. Intră Ştefan. 


SCENA 15 
Ştefan, Doamna Oltea, Luca şi loan 


ŞTEFAN: Rugaţi-vă adânc, cinstiţi boieri! Roagă-te fierbinte, prea bună mamă! 
Viitorul acestui pământ atârnă în cumpăna cerului... 


Doamna Oltea şi boierii se ridică, apropiindu-se de domnitor. 


DOAMNA OLTEA: Doamne! O rege al speranţelor mele! 

ȘTEFAN: Un stâlp de foc este legea mea! Regatul fumegă! Sunt voievodul unei 
țări de cenuşă, mamă! 

LUCA: Măria ta... 

IOAN: Stăpâne... 

ŞTEFAN: Pârjolite sunt frumoasele noastre livezi! Fumuri înalte se ridică pe 
plaiuri... Vitele au apucat munții... Fântânile s-au umplut cu noroi. Cu 
potcoavele lor înroşite, caii de foc calcă în picioare păşunile. S-a împlinit voia 
lui Dumnezeu! Flacără din flacără, lumină din lumină! 

DOAMNA OLTEA: Cine a aprins ţara? 

ȘTEFAN: Noi, mamă! Fiii ei... 

DOAMNA OLTEA: De ce, doamne? 

ŞTEFAN: Aşa am socotit necesar! Ţara are de ales! În foc sau în lanţuri! O 
ardem noi, sau o ard duşmanii, jefuind-o! (Pauză.) Numai codrii de nepătruns 1- 
am cruțat, pe unde nici vântul nu răzbeşte... Am iertat pădurea, singurul nostru 
aliat de nădejde... 

DOAMNA OLTEA: Ce-a spus Daniil Sihastrul? 

ŞTEFAN: A spus ce spun toţi popii din lume! Că trebuie să mă călesc şi să mă 
rog! 
DOAMNA OLTEA: Atunci roagă-te, măria ta! 

ȘTEFAN: Nu e momentul să stau cu palmele lipite, mamă! Duşmanii urcă pe 
Siret! 
DOAMNA OLTEA: Credinţa noastră îi va învinge! 

ȘTEFAN: O, ce simplu ar fi! Aş trimite în calea lor o armată de preoți! Cu 
lumânări aprinse în mâini! Înarmaţi cu mii de cruciulițe! 

DOAMNA OLTEA: Şi visul meu? 


Se aude galopul unui cal care se apropie. 


ȘTEFAN: A fost mai mult decât un vis! A fost o profeție! Dumnezeu ne pune 
iar la încercare! Asta face mereu, de peste şapte mii de ani! (Intră Purice.) 


SCENA 16 
Ştefan, Doamna Oltea, Luca, loan, Purice. 
Purice îngenunchează înaintea domnitorului, plin de praf şi funingine. 


PURICE: Măria ta! 

ŞTEFAN (zâmbind): Ei, viteazule! Ai găsit turcul? 

PURICE (grav): Nu unul, doamne! Sute de de mii! Câtă frunză şi iarbă... 
ŞTEFAN: Ştiu! Vin pe Siret în sus! În fruntea lor e chiar sultanul Mahmet, 
cuceritorul! (Râzând.) Purice, era vorba că-mi aduci un singur turc, nu o armată! 
PURICE (zâmbeşte): Sunt mulți, doamne, dar speriaţi de moarte! Oastea lor e 
necăjită de secetă şi foame! În jur, numai scrum şi pustiu. Oameni şi cai se 
târăsc prin cenuşă! 

ȘTEFAN: Totul e ars! Asta şi-au dorit! Cale liberă... Cine-i călăuzeşte? 
PURICE: Frica cea mare, doamne! Şi sora dânsei, spaima! Drumul turcilor 
trece printr-o dumbravă... Urmează o vale îngustă, apoi pădurea... 

DOAMNA OLTEA (cutremurată): Am auzit bine? O vale şi o dumbravă? 
Precum în vis... 

PURICE: Da, doamnă! Am văzut cu ochii mei o minune! Când s-au ivit 
duşmanii, pădurea a început să freamăte! S-au răzvrătit copacii cei mari! Brazii 
şi-au întins cetinile, ca nişte aripi ocrotitoare. Stejari şi paltini şi-au unit crengile. 
Și dintr-o dată s-a auzit vuietul unei oştiri de arbori... Un zid viu a devenit 
pădurea... Trunchi lângă trunchi, frunză lângă frunză... (Toți ascultă 
înmărmuriți.) Corbii şi vulturii au înnegrit văzduhul! Lupii urlau amenințător! În 
poieni, pâlcuri, pâlcuri, se adunau jivinele! 

LUCA: Şi păgânii? 

ȘTEFAN: Au căzut cu faţa la pământ! N-au cutezat să se apropie! 

PURICE: Întocmai! (Mirat.) De unde ştii, doamne? 


SCENA 17 

Ştefan, Doamna Oltea, loan, Luca, Purice. 

ŞTEFAN: Oameni buni! Ne vom lupta! Câtă vreme pădurea este alături de noi, 
Moldova nu e singură! 

PURICE (însuflețit): La luptă, doamne! 

ȘTEFAN (cu glas puternic): Să sune cornul lung! Să bată toate clopotele țării! 


Se aud sunete de corn şi dangăte de clopote. 


LUCA (scoate sabia): La război, tineri şi bătrâni! 


IOAN: La arme, fraților! 

ȘTEFAN (scoate sabia): Am poruncit să se strângă de grabă oastea cea mare! 
DOAMNA OLTEA: Măria ta! Vreau şi eu o sabie uşoară! 

ȘTEFAN: Nu, mamă! (Ridicând sabia.) Bărbaţii acestui pământ n-au pierit încă! 


Afară se aude, în creştere, freamătul mulțimii care se strânge. Mulțimea aclamă: „Trăiască 
voievodul! Trăiască Ştefan Vodă! La arme! La arme! ” Intră în grabă un oştean, în ţinută de 
luptă. 


OŞTEANUL: Măria ta! S-au adunat plăieşii... 

ȘTEFAN: Rânduiţi oamenii! Formati cete, pâlcuri, steaguri! 

OȘTEANUL: Sunt mulţi voluntari, doamne! Îi luăm cu noi? 

ȘTEFAN: Orice braţ e binevenit! Înfruntăm cea mai mare armată a lumii... 


Intră un țăran tânăr, cu coasa îndreptată în prelungirea cozii, ca o lance. 


ȚĂRANUL: Măria ta! Vreau să merg şi eu... 

ȘTEFAN: Tinere, ai mai fost la război? 

ȚĂRANUL: Nu, doamne! Dar cred că nu e greu! Mi-am îndreptat coasa! Am 
înțeles că trebuie să cosim nişte turci! 

ŞTEFAN: Dar grâul tău l-ai cosit, voinice? Suntem în miezul verii... 
ȚĂRANUL (surâzând trist): L-am ars, măria ta! Mai bine scrum, decât în 
hambarul dușmanului! 

ȘTEFAN: Şi nu ţi-a părut rău de munca ta? 

ȚĂRANUL (trist): Nu, doamne! Am ars grâul, dar mi-am păstrat ogorul! La 
anul, spicele vor creşte mai mari, mai bogate! 

ȘTEFAN: Şi familia ta cu ce va trăi? 

ȚĂRANUL (vesel): Ehe! Ne descurcăm noi! Coajă de copac, papură uscată, 
miere sălbatică, scoarță de mesteacăn! Rumânul mănâncă orice! Am trecut noi 
prin multe necazuri!  Ciumă, tătari, lăcuste... Sănătate să fie! Şi libertate, 
doamne! 


Intră un cioban, îmbrăcat cu itari şi pieptar din piele de oaie. Poartă în mână un ciomag greu. 


CIOBANUL: la-mă şi pe mine, măria ta! Sunt puternic! 

ŞTEFAN: Vitează ţi-e inima, voinice! De ce n-ai armă? 

CIOBANUL (arătând ciomagul): Păi asta cei, doamne? Armă şi unealtă! 
ȘTEFAN: Şi oile? Cine ţi le păzeşte? 

CIOBANUL: Le-am ascuns în creierii munților! Şi caii şi măgarii! Am pus un 
lup de pază! 

ŞTEFAN: Un lup? 

CIOBANUL: E bun cioban lupul, măria ta, pe astfel de vremuri! S-ar putea să 
mănânce câteva oi, drept simbrie! Dar turcul, dacă vine, le mănâncă pe toate! 


Ştefan se îndreaptă spre ieşire. Afară mulțimea freamătă tot mai intens. loan şi Luca aruncă 
priviri scurte pe fereastră. 


LUCA: Doamne, câtă lume s-a strâns! 

IOAN: Tineri şi bătrâni, săraci şi bogaţi! 

ȘTEFAN (ridicând sabia): Fraţilor! Să nu vă sperie fumul şi cenuşa! Țara arde 
numai sub talpa duşmanului! 

MULȚIMEA: Aşa e! Uraaa! 

ȘTEFAN: Moldova e mai caldă ca oricând! Fierbe şi e gata de luptă! 
MULȚIMEA: La luptă, măria ta! La luptă! 

DOAMNA OLTEA: Fiul meu! Mergi cu Dumnezeu! Oştirea te aşteaptă! Fă 
scut, din pieptul tău, acestei ţări! Fii binecuvântat! A ta va fi izbânda! 

ȘTEFAN: Rămâi cu bine, mamă! (Pauză.) Ai grijă de tânăra domniţă... (Tare, 
către ceilalți.) Să mergem, vitejii mei! Afară s-a strâns oastea cea mare! Cerul 
milostiv vrea ca noi să ne batem! Cu Dumnezeu, înainte! 


Ştefan iese fluturând sabia. Il urmează toate personajele. În scenă rămâne numai doamna 
Oltea. Freamătul mulțimii se intensifică. Doamna Oltea îngenunchează în faţa icoanei. De 
afară răzbate puternic vocea lui Ştefan, aclamat de mulțime. 


ȘTEFAN: Vitejii mei! Vă vorbeşte Ştefan voievod! Suflet din sufletul neamului 
nostru! Un nor uriaş de lăcuste s-a năpustit peste plaiul moldav! Distrug totul în 
calea lor: cetăţi şi biserici, castele şi bordeie! Ce facem, fraților? Ne plecăm 
fruntea în faţa unor insecte, pentru că sunt multe? (Din mulțime răzbate un 
„Nu!” prelungit.) Sau le ţinem piept, bărbăteşte, înecându-le într-un Siret de 
sânge? (Mulțimea aclamă. Se aud strigăte: „La luptă! La luptă! ”) Vitejii mei! 
Veniţi după mine! Țineţi minte! Ne batem pentru vatra străbună! La luptă, bravi 
bărbați! La luptă! 


Vuietul mulţimii se îndepărtează, estompându-se. Doamna Oltea continuă să se roage în fața 
icoanei. 


SCENA 18 
Doamna Oltea. 


DOAMNA OLTEA (către icoană): Ocroteşte-l, Doamne pe fiul meu! El nu 
luptă pentru glorie sau fală deşartă! Pentru slava ta se bate acum, Doamne! În 
numele tău a ridicat sabia. Credinţa ta o apără de douăzeci de ani curgători. 
Fiecare an a adus un alt război! Fiecare război a însemnat o nouă biserică. Ajută- 
l, Doamne! Nu poate izbândi fără tine! Dunărea e prea mică pentru a opri atâta 
urgie! Ce poate face el, cu o ceată de băieţi inimoşi, luaţi de la coarnele 
plugului? Ajută-i Doamne! Fiecare e fiul tău, pentru că fiecare poartă o cruce în 


... ve 


Nu le trebuie roade din ogorul altuia! Ei se luptă pentru puţinul lor, pentru ce tu 
le-ai dat, în nesfârşita ta mărinimie! Pe fiii tăi şi ai Moldovei, apără-i Doamne! 
(Intră Maria.) 


SCENA 19 
Doamna Oltea, Maria. 


MARIA: Unde e domnitorul, mamă? 

DOAMNA OLTEA: A plecat cu oastea! E război, fiica mea! 

MARIA: lar război? 

DOAMNA OLTEA: Născocire a bărbaţilor este războiul O încleştare oarbă prin 
care nu răzbate decât ochiul rece al morții! 

MARIA: Cine va câştiga? 

DOAMNA OLTEA: Cântarul e la Dumnezeu. El pune în cumpănă morții şi viii 
fiecărei tabere. El scade şi adună, în vreme ce bărbaţii se luptă voiniceşte... 
MARIA: Și noi, femeile? 

DOAMNA OLTEA: Noi stăm acasă, împletim ciorapi şi naştem alți soldaţi! Îi 
scăldăm, îi alăptăm, îi creştem mari. Ne rugăm pentru ei în vreme ce se luptă... 
MARIA (îşi mângâie pântecele): Mamă, copilul meu nu va lupta niciodată! 
DOAMNA OLTEA: Greu de crezut! Un fiu de voievod? 

MARIA: Nu-l voi lăsa să lupte! ÎL iau cu mine, mamă! 

DOAMNA OLTEA (tresare): Maria! Unde vrei tu să pleci? 

MARIA: Într-o grădină cu iarbă şi flori! Cu cer înalt şi ape mereu limpezi. 
Acolo vara nu are sfârşit! Acolo nu sunt războaie... Mi-e tare frig, mamă! 


Maria se apropie de Doamna Oltea. Aceasta o strânge la piept 


DOAMNA OLTEA: Copil nefericit! Ţi-e fruntea fierbinte... 

MARIA: Ciudaţi sunt oamenii... Când ard mai tare, atunci le e frig! 

Când iubesc mai mult se trezesc în singurătate! Trebuie să plece când viaţa e 
mai dragă... 


Maria e tot mai slabă. Doamna Oltea o conduce, ajutând-o să se întindă pe canapea. Undeva 
departe se aude vuietul bătăliei, sunete de corn, nechezat de cai. 


DOAMNA OLTEA: Odihneşte-te fiica mea! Dumnezeu e mare şi bun! Te vei 
vindeca... La iarnă vom sta împreună, la gura sobei. Vom împleti ciorapi... 
MARIA (tristă): Mamă! Firul din ghemul meu s-a sfârşit... 


Se aude trapul unui cal obosit, care se apropie. 


DOAMNA OLTEA: Maria! 
MARIA: Mi-e frig, mamă... Aprinde o lumânare... 


Doamna Oltea aprinde o lumânare la căpătâiul doamnei Maria. Intră loan, rănit la braţul 
stâng. Merge greu. In mâna dreaptă are un buchet de maci. 


SCENA 20 
Doamna Oltea, Mana, loan. 


IOAN (pentru sine): Un soldat bătrân e o povară... Degeaba ai curaj... Vârsta 
îti întinde o sabie de plumb... 

DOAMNA OLTEA: Cine-a învins? 

IOAN: Moartea! Ca-ntotdeauna. Credeam că sângele păgân e negru... Când 
colo, e purpuriu, ca al nostru... Într-un ceas, toată dumbrava s-a făcut roşie... 
DOAMNA OLTEA: Sângele cui a curs? 

IOAN: Sânge de om! Ce mai contează... 

DOAMNA OLTEA: Eşti rănit, Ioane... 

IOAN: Bătrâneţea e rană mortală... Am căzut, luptând, doamnă! Fiul tău m-a 
ridicat din picioarele cailor... 

MARIA: Ai noştri au învins? 

IOAN: Nu. 

DOAMNA OLTEA (încordată): Au învins duşmanii? 

IOAN: Nici ei! (Pauză.) Când am plecat, cei vii tocmai îşi numărau morții... 
Valea era albă de trupurile lor... Dumnezeu cântărea butoaie mari cu sânge... 
DOAMNA OLTEA: De ce-ai plecat? 

IOAN: A fost voia domnitorului. S-a înduioşat de părul meu cărunt! Mi-a 
poruncit să scriu în cronici despre Valea Albă... Mi-a cerut să-i aduc domniţei 
aceste flori... Maci din Dumbrava Roşie... 


loan înaintează şchiopătând către canapeaua pe care stă întinsă domnița Maria. Maria 
primeşte florile fără să se ridice. loan face o plecăciune, apoi se retrage către masa de lucru, 
pregătindu-şi pana de scris. Domnița strânge florile la piept. La căpătâiul ei lumânarea 
continuă să ardă. 


MARIA (cu voce stinsă): Oare sunt flori? Poate sunt sufletele tinerilor morți... 
Însetate de dragoste... Flămânde de viaţă... (Către Doamna Oltea.) Mamă, 
iubirea nu poate fi atât de roşie... Acestea nu sunt flori... 

DOAMNA OLTEA: Odihneşte-te, fiica mea! E o scrisoare de dragoste... 
MARIA: Răvaş de rămas bun... Mamă, când domnul va veni să-i spui că 
pisicuţa lui îi mulţumeşte... 

DOAMNA OLTEA (către sine): Am pierdut! Simt că am pierdut! Vin zile 
grele... Vântul se tânguie... Ştefan pierde ce-i este lui mai drag. Iubirea, 


libertatea... Văd iar umbra răposatului Bogdan, trecând călare, cu spada frântă... 
Ce vis nesăbuit! (Vorbeşte aspru, cu umbra lui Bogdan.) Bogdane, măria ta! 
Aruncă ciotul acela de sabie! Pune mâna pe lance! O, voi Muşatini, ieşiţi din 
cripte! Dragoş, Sas, Laţcu, Petru, Roman, Iuga, Alexandru... Cum puteţi sta în 
mânăstiri când nepoții nepoților voştri se scaldă în baie de sânge? 


Linişte. Numai vântul suflă în rafale, trezind ecouri lugubre. Se aude galopul unui cal care se 
apropie. Intră Ştefan, obosit, rănit, fără coroană. 


SCENA 21 
Ștefan, Doamna Oltea, loan, Maria. 
loan, absent, continuă să scrie. Maria stă întinsă pe canapea, cu buchetul de maci la piept. 


ȘTEFAN (abătut): Mamă, totul s-a sfârşit... 

DOAMNA OLTEA (aspră): Unde ţi-e coroana? 

ȘTEFAN: Aici, la cingătoare! Un domn învins nu poartă pe frunte coroană! 
DOAMNA OLTEA (imperativ): Dă-mi-o, dacă pentru tine a devenit povară! 
ŞTEFAN (îi întinde coroana, supus): Poftim, mamă! 

DOAMNA OLTEA: Unde sunt duşmanii? 

ȘTEFAN: Au fugit! Şi-au încărcat izbânda în căruţe şi s-au dus! Scrum şi 
cenuşă! Asta e prada lor! Acuma fug, speriați de prețul victoriei! 

DOAMNA OLTEA: Dacă ei fug, înseamnă că ai învins! 

ȘTEFAN: Se vor întoarce curând! Mai lacomi şi mai mulți! Cunosc deja cărările 
acestui pământ. lar porțile țării sunt sparte... (Către Ioan.) Aşa să scrii, Ioane! 
IOAN: Da, măria ta! (Citeşte.) lar porțile țării sunt sparte... 

DOAMNA OLTEA: Ne vom apăra! 

ȘTEFAN (trist): Cu cine, mamă? 

DOAMNA OLTEA (poruncitoare): Cheamă-l aici pe Simion hatmanul! 
ȘTEFAN: A căzut, spintecat de iatagane... 

DOAMNA OLTEA: Să vină armaşul Constandin! 

ȘTEFAN: Acum e sus în ceruri! 

DOAMNA OLTEA: Unde sunt boierii? Arbore, Tăutul, Luican, Oană, Ivancu, 
Vâlcea? 
ȘTEFAN (cu glas tremurător): Dorm, mamă! Şi nu se vor mai scula niciodată! 
În zadar îngerii suflă în trâmbiţe de aur... 

DOAMNA OLTEA (pălind): Dar Luca? 

ȘTEFAN: Precum un leu bătrân, cu coama albă în vânt, aşa s-a bătut... A murit, 
luptând... 


DOAMNA OLTEA: Şi Purice? 

ȘTEFAN: Mi-a dat calul său, când armăsarul domnesc s-a prăbuşit în luptă... 
Bietul Purice... O săgeată i-a străpuns inima... 

DOAMNA OLTEA: Cum? Toţi sunt morţi şi numai tu trăieşti? 

ŞTEFAN: Am fost mereu în focul primejdiei! Dumnezeu m-a cruțat! Are el o 
socoteală cu mine... Cumplit blestem! Să mergi călare, în fruntea unei oştiri de 
morţi! (Ștefan plânge. Către loan.) Ai scris, Ioane? 

IOAN (citeşte): „să mergi călare, în fruntea unei oştiri de morţi...” 

DOAMNA OLTEA (cutremurată, îi pune coroana pe frunte): Doamne, un 
voievod nu plânge niciodată! Doar tu ai mai rămas acestei ţări... (/ 
îmbrățișează.) 

ŞTEFAN: Mamă! Țara nu mai e ţară! Cum să nu plâng, azi, când Ceahlăul 
plânge? Un Prut de lacrimi curge către mare... (Îşi şterge lacrimile.) Unde este 
Maria? 

DOAMNA OLTEA: Doarme! Istovită de boală, copleşită de lunga aşteptare... Îţi 
mulţumeşte pentru flori! N-o trezi, doamne! 


SCENA 21 
Ştefan, Maria, Doamna Oltea, loan. 


Ştefan se apropie de canapea. Maria zace nemişcată cu buchetul de maci în braţe. loan 
continuă să scrie. Un clopot bate a moarte. 


ȘTEFAN (în genunchi, la căpătăiul Mariei): Dormi în pace, Uţă, Măriuţă! 
Lupta s-a sfârşit. (Către loan.) Ai scris, Ioane? 

IOAN (citeşte): „ Şi atunci a răposat roaba lui Dumnezeu, Maria de la 
Mangop...” 


Moment de linişte. Doamna Oltea se apropie de căpătâiul Mariei. loan se ridică în picioare cu 
fața spre moartă. Bătăile clopotului se aud mai puternic. 


DOAMNA OLTEA (cu voce înecată de plâns): Mania! De ce-ai plecat? 
ŞTEFAN (plânge): Mai încet, mamă! Tu nu vezi că doarme? (Îi potriveşte părul 
şi florile.) Pisicuţa Mari... (O sărută. Duce degetul la buze.) Sst! Să n-o trezim! 
S-ar putea să ne zgârie... (Îşi şterge lacrimile. Râde.) Cum ai scris, Ioane? 

IOAN (grav, în picioare): „...A răposat roaba lui Dumnezeu, Maria...” 

ȘTEFAN (revoltat): Nu e bine! Cum adică, roaba lui Dumnezeu? 

IOAN (resemnat): Aşa se spune, măria ta! 

ȘTEFAN (sare în picioare, energic, cu privirea spre cer): Doamne! Ce faci tu 
acolo sus cu atâţia robi şi roabe? Ne-ai făcut din noroi şi ne tratezi ca atare! Îi 
înrobeşti copiii, tată nevrednic! 

DOAMNA OLTEA: Nu huli, doamne! 


ȘTEFAN (continuă să privească spre cer): N-ai milă de fiii şi fiicele tale! E 
plină Calea Robilor de sufletele lor... Sub povara durerii, bolta cerească se 
frânge... 


Clopotul continuă să bată. Doamna Oltea veghează la căpătâiul Mariei. Ştefan se apropie de 
icoană. O prinde cu ambele mâini. 


DOAMNA OLTEA: Înţelegere, măria ta! 

ȘTEFAN: Doamne! Mă uit la tine şi nu văd decât o scândură rece. 

O bucată de lemn afumat, asta eşti tu Doamne... Tu întorci întruna clepsidra! 
Ție vremea mereu îți curge! (Doamna Oltea clatină din cap.) Ce-ţi mai trebuie? 
Ți-am făcut douăzeci de biserici! (Smulge icoana din cui şi se plimbă cu ea prin 
scenă, privind-o fix.) Sute de călugări cinstesc numele tău în mânăstirile mele! 
Îi plătesc să te laude pe tine, Doamne! În jurul tău, numai flori şi iubire! Ce mai 
vrei, Doamne! (Râde.) Poporul meu ţine toate posturile! Respectă fiecare zi de 
sărbătoare! (Arată spre corpul neînsuflețit al Mariei.) Femeia aceasta era a mea! 
În faţa ta ne-am unit destinele! De ce mi-ai luat-o? 

DOAMNA OLTEA: Nu vorbi cu păcat, măria ta! 

ȘTEFAN: Mamă, trebuie să-i vorbesc! Să-mi spună clar acest chip poleit cu aur! 
E Dumnezeul nostru sau al păgânilor? (Către icoană.) Sub ochii tăi, 
necredincioşii ne-au învins azi! Ți-au pângărit altarele, au intrat călare în sfintele 
lăcaşuri! Au curs valuri de sânge creştin, iar tu n-ai ridicat un deget! Ştiu! Sunt 
un pumn de pământ... În nimicnicia mea, n-am dreptul să te judec, Dumnezeule 
milostiv! Dar mă-ntreb: de ce să-ți mai aduc prinos de ceară şi tămâie? (Pauză.) 
Trei lucruri de preţ aveam şi eu: libertatea, credinţa, iubirea! De ce mi le-ai 
furat, Doamne? 


Ştefan aşează icoana pe pieptul răposatei Maria, căreia îi sărută mâna. Se ridică în picioare, 
rămânând la căpătâiul Mariei. 


ȘTEFAN (cu bărbăţie): Citeşte, Ioane! Istoria merge înainte... Din faptele 
nostre vor dăinui doar filele de cronici... 

IOAN (în picioare, citeşte rar): „ În zilele binecinstitorului şi de Hristos 
iubitorului domn lo Ştefan voievod, din mila lui Dumnezeu domn al Țării 
Moldovei, fiul lui Bogdan voievod, în anul 1476, iar al domniei sale anul al 20- 
lea curgător, s-a ridicat puternicul Mahmet, împăratul turcesc, cu toate puterile 
sale răsăritene. Şi au venit să prade... 

ŞTEFAN: Opreşte-te! N-ai pomenit de munteni! 

IOAN (umil): Credeam că nu se cade... 

ȘTEFAN (energic): Ba se cade! Ticălosul de Laiotă! M-a trădat, deşi eu l-am 
ridicat în scaun! Să ia aminte tot neamul românesc! Scrie: „, şi încă şi Basarab 
voievod, numit Laiotă, a venit cu Mahmet, cu toată ţara sa basarabească. Şi au 
venit să prade şi să ia Ţara Moldovei; şi au ajuns până la locul numit Valea 


Albă. Iar noi, Ştefan voievod am ieşit înaintea lor şi am făcut mare război cu ei, 
în luna iulie 26; şi cu voia lui Dumnezeu, au fost înfrânți creştinii de păgâni... 


Doamna Oltea ridică icoana şi o pune la locul ei de cinste. Revine la căpătâiul Mariei. 


ȘTEFAN: „Tot atunci şi tătarii au lovit Țara Moldovei din ceia parte. De aceea 
a binevoit lo Ştefan voievod cu buna sa voinţă să zidească un sfânt lăcaş... 
DOAMNA OLTEA: Ridicăm o nouă biserică, doamne? 

ȘTEFAN: Trebuie, mamă! O mână de țărână! Asta sunt eu fără Dumnezeu! 
IOAN (citeşte): „ lo Ştefan voievod, cu buna sa voinţă să zidească un nou lăcaş, 
în numele arhanghelului Mihail şi întru rugă sieşi şi doamnei sale Maria...” 
(Pauză.) Măria ta! Trebuie să semnezi! 

ȘTEFAN: Pentru ce să semnez? 

DOAMNA OLTEA; Semnează, Doamne! Este eternitate, nimic mai mult! 


Ioan îi întinde pana. Ştefan semnează pagina de cronică. 


ȘTEFAN: Scriu, mamă! (Scrie.) Al tău fiu... Ştefan cel Viu... 

DOAMNA OLTEA: Nu aşa, măria ta! Scrie numele tău de domn întru veşnicie! 
ȘTEFAN (zâmbind amar): Bine, mamă! Mai scriu un rând! (Scrie.) Sunt un 
pumn de pământ. (Rar.) Am luptat, am iubit, am visat! lo Ştefan cel Mare şi 
Sfânt! (Cade cortina.) 


SFÂRŞIT 


